Gordhan beloof geld vir SAL kom later dié maand(Foto: Unsplash) Die minister van openbare ondernemings, Pravin Gordhan, sê in ŉ brief aan die parlement se staande komitee oor openbare rekeninge (Skoor) die regering gaan voor die einde van vandeesmaand finansiering vir die sakeredding van die Suid-Afrikaanse Lugdiens (SAL) verseker. Gordhan het die onderneming gegee in ŉ brief aan Skoor-voorsitter Mkhuleko Hlengwa, waarin die minister vra om nie ŉ vergadering wat vir Dinsdag geskeduleer is, by te woon nie. “Ek het met die SAL se sakereddingspraktisyns beraadslaag en ons versoek dat die vergadering na ŉ ander datum, verkieslik die week van 26 Oktober, verskuif word,” het Gordhan geskryf. “Dit gaan die SAL kans gee om te konsentreer op die verkryging van die vereiste finansiering en die inwerkingstelling van die sakereddingsplan wat aanvaar is en daar dan terugvoer aan die komitee gegee kan word.” Twee weke gelede het sakeredders Les Matuson en Siviwe Dongwana aangekondig dat alle bedrywighede by die lugdiens opgeskort word terwyl die gesprekke met die regering voortduur om finansiering van R10,4 miljard vir die redery se korttermyn- en mediumtermynbedrywighede te verseker. Matuson en Dongwana het dit in ŉ vergadering met rolspelers duidelik gestel dat tensy die finansiering gevind word, likwidasie of ŉ gestruktureerde afwentelingsproses die enigste ander uitweg is. Gordhan het tot dusver volgehou dat die bloeiende redery gered en geherstruktureer moet word – in teenstelling met die minister van finansies, Tito Mboweni, wat openlik vasskop teen nog ŉ reddingsboei van die staat. Die departement van openbare ondernemings het die afgelope paar maande gesê hy is deur verskeie belangstellendes genader om moontlik ŉ private vennootskap met die SAL aan te gaan. Tot dusver het dié voorstelle nog dadels opgelewer en daar is in hierdie stadium geen plan om verdere regeringsgeld daarvoor beskikbaar te stel nie. Daar sal na verwagting later vandeesmaand, wanneer Mboweni sy mediumtermynbegroting voorlê, meer sekerheid hieroor wees. Dit word op goeie gesag verneem dat finansiering vir die SAL nie as ŉ sogenaamde reddingsboei in begrotingsterme aangedui gaan word nie, maar eerder as ŉ belegging in lugvaart. Die regering se ekonomiese herstelplan wat pres. Cyril Ramaphosa Donderdag in die parlement sal bekend maak, stel dit klaarblyklik duidelik dat daar geen geld in die komende boekjaar beskikbaar is vir sukkelende staatsondernemings nie.